b'\n_START_ARTICLE_\nKulturgyngen\n_START_PARAGRAPH_\nKulturgyngen er en forening og et kulturelt aktivitetscenter i Aarhus midtby. Foreningen drives som en social\xc3\xb8konomisk virksomhed med hoveds\xc3\xa6de i FO-Byen Vester Alle 8.\n_START_SECTION_\nForeningen\n_START_PARAGRAPH_\nForeningen Kulturgyngen tilbyder jobtr\xc3\xa6ning, revalidering, aktivering og samfundstjeneste med henblik p\xc3\xa5 at opkvalificere arbejdsl\xc3\xb8se til arbejdsmarkedet. Der er ogs\xc3\xa5 fokus p\xc3\xa5 at hj\xc3\xa6lpe udsatte unge videre med uddannelse eller arbejde. De projekt-ansatte i foreningen best\xc3\xa5r af folk i sk\xc3\xa5nejob, jobtr\xc3\xa6ning, aktivering eller i et uddannelsesforl\xc3\xb8b. Kulturgyngen har mere end 25 \xc3\xa5rs erfaring p\xc3\xa5 omr\xc3\xa5det._NEWLINE_Projektet Gyngen i Mejlgade blev startet op i 1987 og fungerer i dag som \xc3\xb8kologisk caf\xc3\xa9 og restaurant samt scene for musik og events. Her holder det grafiske v\xc3\xa6rksted Kultursats ogs\xc3\xa5 til.\n_START_SECTION_\nSamarbejdspartnere\n_START_PARAGRAPH_\nKulturgyngen l\xc3\xa6gger v\xc3\xa6gt p\xc3\xa5 at opbygge et netv\xc3\xa6rk af samarbejdspartnere og indg\xc3\xa5r i en r\xc3\xa6kke samarbejder med andre foreninger, organisationer og det offentlige._NEWLINE_De samarbejder med det etablerede offentlige system inden for Socialforvaltningen, Fritids- og Kulturforvaltningen, Besk\xc3\xa6ftigelsesforvaltningen samt diverse organisationer og foreninger i Aarhus Kommune, s\xc3\xa5som FO-Aarhus._NEWLINE_Der foreg\xc3\xa5r et t\xc3\xa6t samarbejde med kunst-, foto- og musikskolen Byh\xc3\xb8jskolen og natklubben Backstage. Ligeledes med vandrehjemmet City Sleep-In i Havnegade og med foreningen Musikcaf\xc3\xa9en i forbindelse med afvikling af kulturelle arrangementer._NEWLINE_Disse to sidstn\xc3\xa6vnte var tidligere en del af Kulturgyngen.'